**Ayumi Hamasaki** (jap. 浜崎あゆみ, *Hamasaki Ayumi*, s. 2. lokakuuta 1978 Fukuoka, Japani) on japanilainen j-pop-artisti, sanoittaja, malli ja näyttelijä.

Japanissa hänet tunnetaan myös lempinimellä **Ayu,** ja hän on säveltänyt musiikkia taiteilijanimellä **CREA**. Hänestä käytetään myös nimitystä "popmusiikin keisarinna" ("Empress of Pop") johtuen hänen laajasta suosiostaan ja vaikutusvallastaan Japanissa ja koko Aasiassa.

Hamasaki on Japanin ja samalla koko Aasian myydyin sooloartisti. Naisartistina hänellä on hallussaan monia ennätyksiä, muun muassa eniten nro 1 -singlejä ja eniten peräkkäisiä nro 1 sijoja sooloartistilta, ja eniten miljoona kappaletta myyneitä levytyksiä. Hamasaki on ensimmäinen naisartisti, jolla on 8 peräkkäistä listaykköstä debyytistään asti, ja ensimmäinen artisti kokonaisuudessaan joka on onnistunut saamaan kolmenatoista peräkkäisenä vuonna nro. 1 sijan albumilistoilla. 

Hänet tunnetaan myös vaikuttavana ja räikeänä live-esiintyjänä, ja muoti-ikonina, jonka tyylillä on ollut laaja vaikutus aasialaiseen pukeutumiseen.

Varhaisvuodet
-------------

Hamasaki varttui äitinsä ja isoäitinsä kasvattamana. Hän hädin tuskin muistaa isäänsä, sillä tämä lähti kotoa, kun Ayumi oli vielä nuori, eikä hän ole kuullut tästä sen jälkeen. Hamasaki aloitti uransa mallina seitsemänvuotiaana, osittain ansaitakseen rahaa perheen elättämiseksi. Uransa edistämiseksi hän muutti Tokioon 14-vuotiaana. Hän näytteli pienen budjetin elokuvissa ja televisiosarjoissa mutta kyllästyi näyttelemiseen.

Hamasaki sai potkut mallitoimistostaan ja lopetti koulunkäynnin 10. luokalla. Hän vietti aikaansa shoppailemalla ja käymällä Velfarre-yökerhossa. Hamasaki tapasi tulevan tuottajansa Max Matsuuran karaoke-ravintolassa. Matsuura sai pitkään taivutella Hamasakia osallistumaan edes laulutunneille, joihin hän lopulta suostui, koska "hänellä ei ollut parempaakaan tekemistä". Hamasaki ei kuitenkaan jaksanut juurikaan käydä laulutunneilla, sillä ne vaikuttivat hänestä koulunkäynniltä. Matsuura sai suostuteltua 17-vuotiaan Hamasakin lähtemään laulutunneille New Yorkiin. Kommunikaatio heidän välillään perustui kirjeenvaihtoon, minkä perusteella Matsuura ehdotti Hamasakille sanoitusten kirjoittamista.

Ura laulajana
-------------

Hamasakin ensimmäinen virallinen julkaisu nykyiselle levy-yhtiölle Avex Traxille oli single *poker face* vuonna 1998. Single nousi parhaimmillaan Oriconin listan sijalle 20. Hamasakin suosio kuitenkin kasvoi, ja hänen kolmas singlensä *Trust* nousi jo yhdeksänneksi. Hän julkaisi vielä kaksi singleä ennen vuonna 1999 julkaistua *A Song for XX* -debyyttialbumiaan. Albumi toi Hamasakille hänen ensimmäisen sijoituksensa albumilistakärjessä. Ensimmäinen single Hamasakin toiselta levyltä oli *Whatever* ja singlelistan ykkössija tuli niin ikään samana vuonna singlen *Love ~Destiny~* myötä, mutta ensimmäinen platinaa myynyt single Hamasakilta oli *Boys & Girls*.

Vuonna 2000 julkaistiin kolme samantyylistä singleä, *vogue*, *Far away* ja *SEASONS*, ja Hamasakin kolmas studioalbumi, *Duty*. Albumin kanssa samaan aikaan julkaistiin single *SURREAL* ja DVD *ayumi hamasaki concert tour 2000 A*. Kaikki kolme julkaisua nousivat kukin oman listansa ensimmäisiksi, joten Hamasakista tuli ensimmäinen artisti Japanissa, joka hallitsi samalla viikolla kaikkien kolmen listan kärkisijoja. Albumilta *Duty* julkaistiin vielä viides single *AUDIENCE*, mikä jatkoi *Surrealin* viitoittamaa hieman rockimpaa suuntausta.

Hamasakin ensimmäinen kokoelma-albumi, *A BEST,* julkaistiin vuonna 2001 tarkoituksellisesti samaan aikaan Hikaru Utadan *Distance*-albumin kanssa. *Distance* nousi albumilistan kärkeen julkaisuviikolla, *A BEST* seuraavalla viikolla. Albumeista tuli vuoden 2001 myydyimpiä albumeita yli neljän miljoonan kappaleen myynneillään. Myöhemmin samana vuonna julkaistiin myös Hamasakin yhdeksäs remix-albumi *SUPER EUROBEAT presents ayu-ro mix 2*, joka oli Japanin historian toinen albumilistan ykkössijalle noussut remix-albumi.

Vuoden 2002 ensimmäisenä päivänä julkaistiin Hamasakin neljäs studioalbumi *I am...* ja saman vuoden lopussa viides albumi *Rainbow*, joka ei kuitenkaan myynyt enää yhtä paljon kuin edelliset albumit. Vuonna 2003 julkaistu toinen kokoelma-albumi *A BALLADS* on myynyt myös Hamasakin muihin julkaisuihin nähden vähän. Kyseinen albumi sisältää *A BEST* -kokoelmaan verrattuna vain kaksi uutta kappaletta. Samana vuonna julkaistiin myös Hamasakin kuudes studioalbumi, *Memorial address*, jota on myös sanottu EP:ksi, sillä se sisältää vain kahdeksan kappaletta. Sen lisäksi, että albumin seitsemästä varsinaisesta kappaleesta on tehty musiikkivideot (kahdeksas, albumin nimiraita, on merkitty bonuskappaleeksi), se oli myös ensimmäinen Hamasakin julkaisu, joka julkaistiin kahtena versiona.

Vuonna 2004 julkaistiin Hamasakin seitsemäs albumi *My Story* ja seuraavana vuonna kyseisen albumin orkesterisovituksia sisältävä kahdeksas albumi, *MY STORY Classical*. Hamasakilla oli syksystä 2002 kevääseen 2004 oma talk show, *Ayu ready?*, joka kuitenkin lopetettiin Hamasakin kiireisen aikataulun takia. Vuonna 2006 julkaistiin albumit *(miss)understood* ja *Secret*. Samana vuonna Hamasakin 40. singlen (*BLUE BIRD*) julkaiseminen nosti hänen single-julkaisujensa kokonaismyyntimäärän yli 20 miljoonaan. Samalla hänestä tuli 27:llä Oricon-singlelistan ykkössijallaan eniten single-listan kärkisijoja saavuttanut naisartisti Japanissa.

Vuonna 2007 julkaistiin neljän vuoden tauon jälkeen kaksi kokoelma-albumia ja Hamasakin ensimmäisen digitaalinen single. Hänen yhdestoista albumi, *GUILTY,* julkaistiin vuoden 2008 alussa ja se on Hamasakin albumeista ensimmäinen, joka ei yltänyt Oricon-albumilistan kärkipaikalle; albumin korkein listasijoitus oli toinen sija. Keväällä 2008 julkaistiin viiden vuoden tauon jälkeen kaksi remix-albumia.

Keväällä 2009 julkaistiin Hamasakin kahdestoista albumi, *NEXT LEVEL,* ja vuotta myöhemmin kolmastoista studioalbumi, *Rock'n'Roll Circus*, jota työstettiin suurimmaksi osaksi Isossa-Britanniassa.

FIVE EP-levy, joka julkaistiin 2011, sisälsi kappaleen "Progress", jota käytettiin *Tales of Xillia* -pelin teemakappaleena.

Julkaisut
---------

*Pääartikkeli: Ayumi Hamasakin diskografia*
### Albumit

* *A Song for XX*   (1999)
* *LOVEppears*  (1999)
* *Duty*  (2000)
* *I am...*  (2002)
* *RAINBOW*  (2002)
* *My Story*  (2004)
* *MY STORY Classical*  (2005)
* *(miss)understood*  (2006)
* *Secret*  (2006)
* *Guilty*  (2008)
* *Next Level*  (2009)
* *Rock'n'Roll Circus*  (2010)
* *Love songs*  (2010)
* *Party Queen*  (2012)
* *LOVE again*  (2013)
* *CoLOURS*  (2014)
* *A ONE*  (2015)
* *M(a)de in Japan*  (2016)
* *Remember You*  (tulossa 2023)

### EP-levyt

* *Memorial address*  (2003)
* *FIVE*  (2011)
* *Love*  (2012)
* *Again*  (2012)
* *Sixxxxxx*  (2015)

Hamasakille myönnetyt Japanin kultalevy -palkinnot
--------------------------------------------------

Taulukon tiedot on kerätty Recording Industry Association of Japanin englanninkielisiltä sivuilta. Hamasaki on voittanut kaikki palkintonsa japanilaisten (engl. *domestic*, *kotimainen*) artistien sarjassa.

| Vuosi | Palkinnot |
| --- | --- |
| 1999 | * New Artist of the Year
* Pop Album of the Year (*A Song for ΧΧ*)
 |
| 2000 | * Song of the Year (*A*)
* Pop Album of the Year (*Loveppears*)
 |
| 2001 | * Artist of the Year
* Song of the Year (*SEASONS*)
* Song of the Year (*M*)
 |
| 2002 | * Artist of the Year
* Pop Album of the Year (*A BEST*)
* Pop Album of the Year (*I am...*)
 |
| 2003 | * Song of the Year (*Free & Easy*)
* Song of the Year (*A*)
* Song of the Year (*Voyage*)
* Rock & Pop Album of the Year (*Rainbow*)
 |
| 2004 | * Artist of the Year
* Rock Album of the Year (*A Ballads*)
* Rock Album of the Year (*&*)
* Rock Album of the Year (*Memorial address*)
* Music Video of the Year (*ayumi hamasaki COMPLETE LIVE BOX A*)
 |
| 2005 | * Song of the Year (*Moments*)
* Song of the Year (*INSPIRE*)
* Music Video of the Year (*A museum ~30th single collection live~*)
 |
| 2007 | * The Best 10 Albums (*(miss)understood*)
* The Best 10 Albums (*Secret*)
 |
| 2008 | * The Best 10 Albums (*A BEST 2 -WHITE-*)
* The Best 10 Albums (*A BEST 2 -BLACK-*)
 |
| 2009 | * The Best 10 Albums (*A COMPLETE ～ALL SINGLES～*)
 |

Lähteet
-------

1. 1 2 3  Lisa Takeuchi Cullen: "I have very clear ideas of what I want" (Ayumi Hamasakin Haastattelu) *TIME Asia*.  Arkistoitu 3.4.2002. Viitattu 24.7.2010. (englanniksi)
2. 1 2  Lisa Takeuchi Cullen: Empress of Pop *TIME Asia*.  Arkistoitu 13.1.2008. Viitattu 17.9.2007. (englanniksi)
3. ↑  ayu ready? Fuji Television Network, Inc. Viitattu 15.10.2007. (japaniksi)[vanhentunut linkki]
4. ↑  ayu ready? Fuji Television Network. Viitattu 16.9.2007. (japaniksi)
5. ↑  "Hamasaki ensimmäinen sooloartisti, joka rikkoo 20 miljoonan myydyn singlen rajan"  27.6.2006. Oricon. Viitattu 25.2.2007. (japaniksi)
6. ↑  The Japan Gold Disc Award Recording Industry Association of Japan (RIAJ). Viitattu 17.11.2009. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Ayumi Hamasaki**.
* Ayumi Hamasakin viralliset kotisivut (japaniksi)
* Ayumi Hamasakin viralliset kotisivut (Arkistoitu – Internet Archive) (englanniksi)
* Team Ayu, Hamasakin virallinen fanclub (japaniksi)
* Avex Trax, Hamasakin levy-yhtiö (japaniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
	+ 2
* Yhdysvallat
* Japani
	+ 2

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Muut | 
* Europeana
* IdRef

 |

 |